b"\n_START_ARTICLE_\nNicole Richie\n_START_SECTION_\nZgodnje \xc5\xbeivljenje\n_START_PARAGRAPH_\nNicole Richie se je rodila kot Nicole Camille Escovedo v Berkeleyju, Kalifornija, Zdru\xc5\xbeene dr\xc5\xbeave Amerike. Njen biolo\xc5\xa1ki o\xc4\x8de je Peter Michael Escovedo, glasbenik, ki je nekaj \xc4\x8dasa igral za Lionel Richie, njena biolo\xc5\xa1ka mama, Karen, pa je bila asistentka njene mame, Sheile E. Ko je bila stara tri leta, so se njeni star\xc5\xa1i strinjali, da se preseli k Lionelu Richieju in Brendi Harvey, saj sta bila slednja sposobna zanjo finan\xc4\x8dno poskrbeti veliko bolje. \xc2\xbbMoja star\xc5\xa1a sta bila Lionelova prijatelja,\xc2\xab\xc2\xa0je povedala za revijo People leta 2003. \xc2\xbbVerjela sta, da bo zame lahko poskrbel veliko bolje, kot bi lahko onadva.\xc2\xab Richie je takoj postal njen skrbnik. _NEWLINE_Richie in Harveyjeva sta jo uradno posvojila \xc5\xa1ele, ko je bila stara devet let. Kmalu po posvojitvi je javnost izvedela za ljubezensko afero Lionela Richieja. Par se je grdo raz\xc5\xa1el pred o\xc4\x8dmi javnosti. Zaradi tega sta oba popustila vsem Nicolinim \xc5\xbeeljam. \xc2\xbbOsre\xc4\x8devati sta me pri\xc4\x8dela tako, da sta rekla 'ja' vsaki moji pro\xc5\xa1nji, a mislim, da majhna deklica ne bi smela imeti tolik\xc5\xa1ne svobode,\xc2\xab\xc2\xa0je dejala v intervjuju z revijo Vanity Fair. Po lo\xc4\x8ditvi se je Lionel Richie ponovno poro\xc4\x8dil. V tem zakonu je Nicole Richie dobila mlaj\xc5\xa1ega brata: Myles (roj. 1994) in mlaj\xc5\xa1o sestro Sofio (roj. 1998)._NEWLINE_Botra Nicole Richie je Nancy Davis, h\xc4\x8derka Marvina Davisa in mati Brandona Davisa. Njen boter je Michael Jackson. Quincy Jones je v intervjuju z revijo People dejal, da Nicole Richie pozna \xc2\xbb\xc5\xbee odkar je bila dojen\xc4\x8dek. Je zelo pametno dekle.\xc2\xab_NEWLINE_Nicole Richie je leta 1999 maturirala na srednji \xc5\xa1oli in kolid\xc5\xbeu Montclair, nato pa se je pri\xc4\x8dela \xc5\xa1olati na arizonski univerzi poleg Kourtney Kardashian in Lukea Waltona, kjer je \xc5\xa1tudirala umetnost in novinarstvo. Za \xc5\xa1olanje na univerzi v Arizoni ni imela pripravljenega nobenega \xc5\xa1tudijskega na\xc4\x8drta; po dveh letih je \xc5\xa1tudij opustila in se vrnila v Kalifornijo.\n_START_SECTION_\nPisanje\n_START_PARAGRAPH_\nLeta 2005 je Nicole Richie napisala semi-avtobiografski roman, The Truth About Diamonds, ki ga je izdala zalo\xc5\xbeba Bharell Jackson Publishing. Roman naj bi deloma temeljil na njenem lastnem \xc5\xbeivljenju, a v ve\xc4\x8dini naj bi bil izmi\xc5\xa1ljen. Govori o \xc5\xbeivljenju Chloe Parker, posvojene h\xc4\x8derke slavnega pevca, ki se kot zvezda no\xc4\x8dnih klubov in zabav prebije vse do Hollywooda, vmes pa se bori z zasvojenostjo. Zgodaj januarja 2006 je roman The Truth About Diamonds zasedel dvaintrideseto mesto na seznamu najbolje prodajanih knjig The New York Timesa._NEWLINE_Njena druga knjiga, roman Priceless, je iz\xc5\xa1la 28. septembra 2010. Govori o dekletu, ki izgubi vse in spozna, kaj je v \xc5\xbeivljenju res pomembno.\n_START_SECTION_\nModa\n_START_PARAGRAPH_\nOsebni slog Nicole Richie je postal zelo popularen pri njenih obo\xc5\xbeevalcih in modnih kritikih; zaradi tega je prejela status modne ikone. Bila je obraz ogla\xc5\xa1evalnih kampanij za modne hi\xc5\xa1e, kot sta Bongo Jeans in Jimmy Choo. Aprila 2007 je oznanila svoje na\xc4\x8drte o izidu lastne linije son\xc4\x8dnih o\xc4\x8dal, nakita in modnih dodatkov skupaj s stilsko knjigo in parfumom. Oktobra 2008 je izdala lastno linijo nakita, imenovano House of Harlow 1960. Linijo so prodajali preko spletnega butika Kitson. Spomladi 2010 je preko linije izdala \xc5\xa1e kolekcijo \xc4\x8devljev in obla\xc4\x8dil. Leta 2009 je Nicole Richie skupaj s trgovino z obla\xc4\x8dili za nose\xc4\x8dnice A Pea in the Pod pri\xc4\x8dela oblikovati lastno linijo obla\xc4\x8dil. Linija z naslovom \xc2\xbbNicole\xc2\xab\xc2\xa0je vklju\xc4\x8devala tudi obla\xc4\x8dila, ki jih je med nose\xc4\x8dnostjo nosila tudi sama. Februarja 2010 je izdala \xc5\xa1e kolekcijo obla\xc4\x8dil z naslovom Winter Kate (srednji imeni njene h\xc4\x8derke). Kolekcijo so navdihnili cvetli\xc4\x8dni vzorci in brez\xc4\x8dasne oblike._NEWLINE_Leta 2010 je za svojo linijo House of Harlow 1960 na podelitvi nagrad Glamour Women of the Year Awards prejela nagrado v kategoriji za \xc2\xbbposlovno \xc5\xbeensko leta\xc2\xab. Za isto delo je bila tistega leta nominirana tudi za nagrado Teen Choice Awards v kategoriji za \xc2\xbbnajbolj\xc5\xa1o modno kolekcijo\xc2\xab. Julija 2011 je preko linije House of Harlow 1960 izdala tudi \xc5\xa1tirinajst razli\xc4\x8dnih torbic. Kolekcijo je izdala preko brandov Bergdorf Goodman, Neiman Marcus, Nordstrom in Shopbop.com. Preko trgovine Macy's Impulse je septembra 2010 izdala novo kolekcijo obla\xc4\x8dil, ki so jo prodajali preko 100 izbranih spletnih trgovin Macy's. Njena prva di\xc5\xa1ava, \xc2\xbbNicole\xc2\xab, je iz\xc5\xa1la septembra 2012. Prodajali so jo preko 2.000 trgovin, med drugim tudi Macy\xe2\x80\x99s, Nordstrom and Dillard\xe2\x80\x99s.\n_START_SECTION_\nGlasba\n_START_PARAGRAPH_\nFebruarja 2005 je Nicole Richie prvi\xc4\x8d nastopila kot glasbenica, in sicer v ABC-jevi oddaji The View, kjer je igrala klavir. \xc4\x8ceprav je veliko ljudi poro\xc4\x8dalo, da dela na svojem prvem albumu, je te govorice v intervjuju z revijo People zanikala. Dejala je: \xc2\xbbNeko\xc4\x8d si \xc5\xbeelim [posneti lasten album], a trenutno imam \xc5\xbee veliko drugega dela.\xc2\xab Februarja 2010 je Nicole Richie sodelovala pri snemanju dobrodelnega singla\xc2\xa0\xc2\xbbWe Are the World 25 for Haiti\xc2\xab. \xc2\xbbKo sem bila stara \xc5\xa1tiri leta, sem v studiu opazovala svojega o\xc4\x8deta, kako snema pesem 'We Are the World' in danes snemam novo verzijo tega singla. Zelo sem bila vesela dejstva, da lahko naredim nekaj dobrega,\xc2\xab\xc2\xa0je dejala o tej izku\xc5\xa1nji._NEWLINE_Leta 2004 je od\xc5\xa1la na avdicijo za vlogo Maureen v popularni broadwayjski uspe\xc5\xa1nici, muzikalu Rent, a vloge ni dobila. Leta 2008 so ji ponudili vlogo Roxie Hart v muzikalu Chicago.\n_START_SECTION_\nDru\xc5\xbeina in razmerja\n_START_PARAGRAPH_\nAprila 2005 so za\xc4\x8dele kro\xc5\xbeiti govorice, da Nicole Richie s svojo dolgoletno prijateljico Paris Hilton sploh ne govori ve\xc4\x8d. Paris Hilton je o govoricah kasneje dejala: \xc2\xbbSaj ni nobena skrivnost, da z Nicole nisva ve\xc4\x8d prijateljici. Nicole ve, kaj je storila, in to je vse, kar bom o tem povedala.\xc2\xab Nobena od njiju ni v javnosti nikoli ve\xc4\x8d spregovoria o tem dogodku, \xc4\x8deprav so za\xc4\x8dele kro\xc5\xbeiti govorice, da sta se sprli, ker je Nicole Richie skupini prijatelj pokazala enega od doma\xc4\x8dih seks posnetkov Paris Hilton. Nazadnje sta se oktobra 2006 pobotali._NEWLINE_Med letoma 2003 in 2005 je hodila z DJ-jem Adamom Goldsteinom, s katerim sta se raz\xc5\xa1la po devetmese\xc4\x8dni zaroki. Nekaj \xc4\x8dasa je hodila tudi s svojim prijateljem iz otro\xc5\xa1tva in zvezdo MTV-jevega resni\xc4\x8dnostnega \xc5\xa1ova Hollywoodski gri\xc4\x8di, Brodyjem Jennerjem._NEWLINE_Nicole Richie je z glavnim pevcem glasbene skupine Good Charlotte, Joelom Maddnom, pri\xc4\x8dela hoditi decembra 2006. Imata dva otroka, h\xc4\x8derko Harlow Winter Kate Madden (roj. 2008) in sina Sparrowa Jamesa Midnighta Maddena (roj. 2009). Par je svojo zaroko potrdil februarja 2010; poro\xc4\x8dila sta se 11. decembra 2008 2010. Februarja 2008 je revija People objavila Harlowine prve fotografije, za katere so pla\xc4\x8dali 1 milijon $.\n_START_SECTION_\nZdravje\n_START_PARAGRAPH_\nZgodaj leta 2006 je vidno shuj\xc5\xa1ala. Maja tistega leta je v intervjuju z revijo Vanity Fair dejala: \xc2\xbbVem, da sem trenutno presuha, zato si ne \xc5\xbeelim, da bi si katero koli dekle, ki me pogleda, reklo: '\xc5\xbdelim si biti tak\xc5\xa1na.'\xc2\xab Dejala je tudi: \xc2\xbbPri\xc4\x8dela sem hoditi k strokovnjaku za prehrano in zdravniku. Strah me je bilo, da bi bilo lahko kaj resnej\xc5\xa1ega.\xc2\xab V tem \xc4\x8dasu so mediji poro\xc4\x8dali, da i\xc5\xa1\xc4\x8de pomo\xc4\x8d psihiatra in osebnega trenerja. Kasneje tistega leta je Nicole Richie dejala: \xc2\xbbNisem anoreksi\xc4\x8dna. Nisem bulimi\xc4\x8dna. Nimam motnje prehranjevanja.\xc2\xab 27. oktobra 2006 so oznanili, da Nicole Richie i\xc5\xa1\xc4\x8de pomo\xc4\x8d, saj \xc2\xbbse ne more zrediti\xc2\xab, kar pa ni isto kot motnja prehranjevanja._NEWLINE_Marca 2007 je Nicole Richie morala v bolni\xc5\xa1nico zaradi dehidracije. 21. marca so njeni predstavniki oznanili, da je bila hipoglikemi\xc4\x8dna.\n_START_SECTION_\nTe\xc5\xbeave z zakonom\n_START_PARAGRAPH_\n11. decembra 2006 je Nicole Richie potem, ko je padla na njihovem testu treznosti na mestu, aretirala kalifornijska prometna patrulja. Obto\xc5\xbeena je bila vo\xc5\xbenje pod vplivom na cesti 134 v Burbanku/Glendaleu, Kalifornija. Ve\xc4\x8d motoristov je poro\xc4\x8dalo, da je \xc4\x8drni Mercedes-Benz zapeljal na avtocesto preko izhodnega pasa in vozil v nasprotni smeri. Nicole Richie je priznala, da je pred vo\xc5\xbenjo kadila marihuano in vzela narkotik vikodin. 27. julija 2007 so Richiejevo obsodili na \xc5\xa1tiridnevno zaporno kazen v obmo\xc4\x8dnem pobolj\xc5\xa1evalnem centru v Lynwoodu, Kalifornija. Kakorkoli \xc5\xbee, prestala je le okoli 82 minut kazni, saj so jo 23. avgusta 2007 ob 16:37 \xc5\xbee izpustili. Predstavnica \xc5\xa1erifovega oddelka je za revijo People povedala, da so jo tako zgodaj izpustili \xc2\xbbzaradi prenatrpanega zapora. Za nenasilne obto\xc5\xbeence je to standrden postopek.\xc2\xab\xc2\xa0Po 82-minutni prestani kazni je bila Nicole Richie po besedah njenega odvetnika \xc2\xbbseveda prijetno presene\xc4\x8dena, da so jo izpustili tako hitro.\xc2\xab_NEWLINE_Nicole Richie se je nato glede na dokumente, ki jih je vlo\xc5\xbeila v kalifornijsko sodi\xc5\xa1\xc4\x8de, udele\xc5\xbeila osemnajstmese\xc4\x8dnega izobra\xc5\xbeevalnega programa za voznike proti pitju. 22. junija 2007 so njeno pogojno kazen podalj\xc5\xa1ali \xc5\xa1e za eno leto, do marca 2011, saj je zamudila eno uro te\xc4\x8daja. Kakorkoli \xc5\xbee, njena pogojna kazen se je kon\xc4\x8dala pred\xc4\x8dasno, \xc5\xbee 29. decembra 2010, saj je njen odvetnik sodi\xc5\xa1\xc4\x8du predstavil podrobnosti podatkov, s katerimi je dokazal, da je izpolnila vse pogoje njene pogojne kazni.\n_START_SECTION_\nDobrodelnost\n_START_PARAGRAPH_\nNovembra 2007 sta Nicole Richie in njen partner Joel Madden ustvarila fundacijo Richie Madden za otroke. Richiejeva ter Joel in Benji Madden so skupaj z UNICEF-om marca 2009 organizirali dobrodelno prireditev za zbiranje denarja za UNICEF-ov projekt, s katerim so \xc5\xbeeleli otroke po vsem svetu preskrbeti s \xc4\x8disto in varno vodo. Prodali so 143 vodnih \xc4\x8drpalk, s katerimi se vodo dovaja naravnost v vasi - zbrali so 100.000 $. Podjetje Esprit je 2. aprila 2009 10\xc2\xa0% svojega dobi\xc4\x8dka od na novo odprte trgovine darovalo fundaciji Richie Madden. Fundacija je februarja 2010 posebej za pija\xc4\x8do 7-Eleven oblikovala kozar\xc4\x8dke z imenom \xc2\xbbkozar\xc4\x8dki z namenom\xc2\xab. Bili so del njihove kavne kampanje, katere dobi\xc4\x8dek je od\xc5\xa1el v dobrodelne namene. V letu 2010 je fundacija sodelovala z neprofitno organizacijo Beyond Shelter, ki brezdomnim dru\xc5\xbeinam v Los Angelesu priskrbi zaveti\xc5\xa1\xc4\x8da._NEWLINE_Maja 2008 je Nicole Richie z Joelom Maddenom posnela oglas za UNICEF, s katerim so \xc5\xbeeleli zbrati denar za zaradi ciklonov opusto\xc5\xa1eno Burmo. Na UNICEF-ovi uradni spletni strani sta oba tudi objavljala bloge, v katerih sta ljudi spodbujala k pomo\xc4\x8di otro\xc5\xa1kim \xc5\xbertvam._NEWLINE_Nicole Richie je \xc5\xbee ve\xc4\x8d let \xc4\x8dlanica okoljskega medijskega zdru\xc5\xbeenja (Environmentall Media Association) in maja 2009 sodelovala pri njihovi promocijski kampanji. Vsak \xc4\x8dlan organizacije je \xc2\xbbposvojil\xc2\xab\xc2\xa0eno \xc5\xa1olo, na kateri je potem promoviral organizacijo in te\xc5\xbeave, proti katerim se borijo, sodeloval pa je tudi pri okoljski izobrazbi dijakov. Sodelovala je tudi pri dobrodelni dra\xc5\xbebi spletne strani handmedowns.com. Zaslu\xc5\xbeek z dra\xc5\xbebe so darovali fundaciji Richie Madden, z njim pa so v prihodnje pomagali otrokom v Zdru\xc5\xbeenih dr\xc5\xbeavah Amerike in v tujini."